Suid-Afrika verder afgegradeerFoto: Pixabay Die graderingsagentskap Standard and Poor’s Global Ratings (S&P) het Suid-Afrika se staatskuld verder afgegradeer. Dié agentskap het Suid-Afrika reeds drie jaar gelede na rommelstatus afgegradeer. Die Nasionale Tesourie sê hy is deeglik bewus van die afgradering van Suid-Afrika se binnelandse en buitelandse staatskuld na BB en BB- onderskeidelik. Volgens S&P is dit weens die nadelige gevolge van die Covid-19-pandemie op die land se ekonomie. Dit volg nadat die graderingsagentskap Moody’s Suid-Afrika einde Maart na rommelstatus afgegradeer het. S&P sê hoewel die streng maatreëls wat ingestel is, gehelp het om die verspreiding van die koronavirus te bekamp, sal dit ŉ nadelige uitwerking op ekonomiese groei en die Bruto Binnelandse Produk (BBP) hê. Die agentskap verwag dat die Suid-Afrikaanse ekonomie vanjaar met 4,5% sal inkrimp. Die tesourie sê hulle is teleurgesteld in die afgradering in ŉ tydperk dat die land een van die uitdagendste fases beleef. Die agentskap het wel sy vooruitsig vir die volgende gradering van negatief na stabiel aangepas. “Die tesourie verwelkom dié aanpassing en lei hieruit af dat die agentskap darem die regering se fiskale en monitêre beleid as sterk punte erken,” lui die tesourie se verklaring. Die tesourie sê dit is nou meer as ooit nodig om strukturele veranderinge aan te bring ten einde die ekonomie weer aan die gang te kry. “Moeilike besluite moet nou geneem word en samewerking tussen die regering, sakeondernemings, burgerlike gemeenskap en arbeid is noodsaaklik om die verspreiding van Covid-19 te bekamp en terselfdertyd die herstel van die ekonomie te verseker.” Pres. Cyril Ramaphosa het verlede week aangekondig dat Suid-Afrika vanaf Vrydag in vlak 4-afsondering geplaas sal word, wat beteken ŉ effense verslapping van die regulasies om geleidelike hervatting van ekonomiese aktiwiteite toe te laat. Kritici meen egter dat dié stap nie ver genoeg gaan om ŉ oplewing van die ekonomie te verseker nie.